เหยื่อม็อบไม่ฟื้นให้กู้อีก2พันล้าน
เอสเอ็มอีแบงก์ ดีเดย์ 19 พ.ค.นี้ ล่อยกู้ธุรกิจได้รับผลกระทบม็อบแดงรอบสุดท้าย
10 ส.ค. 2554

เอสเอ็มอีแบงก์ ดีเดย์ 19 พ.ค.นี้ ล่อยกู้ธุรกิจได้รับผลกระทบม็อบแดงรอบสุดท้าย 
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ในวันที่ 19 พ.ค.นี้ ธนาคารจะเปิดตัวมาตรการช่วยเหลือผู้ประกอบการที่ได้รับผลกระทบจากการชุมนุมที่บริเวณสี่แยกราชประสงค์ กรณีที่ผู้ประกอบการซึ่งมีกรมธรรม์ประกันภัย แต่ยังไม่ได้รับสินไหมทดแทนจากบริษัทประกัน วงเงินทั้งสิ้น 2,000 ล้านบาท 
สำหรับโครงการนี้เป็นโครงการเดิม แต่ที่ผ่านมาไม่มีคนยื่นขอ เนื่องจากกำหนดหลักเกณฑ์ให้ผู้ขอสินเชื่อต้องฟ้องร้องดำเนินคดีบริษัทประกันภัยต่อศาลแล้ว เปลี่ยนเป็นให้มีหนังสือรับรองจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และขยายวงเงินกู้ต่อรายจาก 5 ล้านบาท เป็น 50 ล้านบาท เพื่อเสริมสภาพคล่องให้กับผู้ประกอบการที่ไปกู้เงินนอกระบบมาฟื้นฟูกิจการ รวมทั้งรายที่มีหลักฐานว่าเสียหายจริง และได้ย้ายไปเปิดสาขาแห่งใหม่ หากต้องการสภาพคล่องก็ปล่อยกู้ได้ กำหนดระยะเวลาเงินกู้สูงสุดไม่เกิน 5 ปีอัตราดอกเบี้ยเอ็มแอลอาร์ลบ 3 ปลอดระยะเวลาชำระคืนเงินต้นและดอกเบี้ย 1 ปี 
นอกจากนี้ในวันที่ 21 พ.ค. นี้ ธนาคารจะเปิดโครงการช่วยเหลือผู้ประกอบการภาคใต้ที่ได้รับผลกระทบจากน้ำท่วม ถือเป็นโครงการรอบที่ 2 มีวงเงิน 4,000 ล้านบาท โดยในส่วน 2,000 ล้านบาทแรกให้กับผู้ประกอบการรายย่อยที่ต้องการสินเชื่อไม่เกิน 1 ล้านบาท และอีก 2,000 ล้านบาทสำหรับผู้ประกอบการรายกลางที่ต้องการสินเชื่อเพื่อฟื้นฟูกิจการมากกว่า 1 ล้านบาทต่อราย 
สำหรับโครงการนี้ ธนาคารจะขอให้รัฐบาลสนับสนุนดอกเบี้ย2 % และให้ผู้ประกอบการรับภาระเอง 4.5 % โดยในปีแรกให้จ่ายเฉพาะดอกเบี้ย รวมระยะเวลาในการชำระหนี้นาน 6 ปี
ด้านนายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่ง ประเทศไทย (เอสเอ็มอีแบงก์) กล่าวว่าขณะนี้ธนาคารได้มีการอนุมัติสินเชื่อแท็กซี่ประชาวิวิฒน์ไปแล้ว 168 ราย แต่ลูกค้าสามารถออกรถได้เพียง 2030 ราย เนื่องจากตัวแทนจำหน่ายรถยนต์โตโยต้าไม่มีรถให้ เพราะส่วนใหญ่ลูกค้าต้องการโตโยต้ารุ่นอัลติส สายการผลิตรถยนต์รุ่นนี้มีปัญหาจะต้องใช้ระยะเวลารอนาน ดังนั้นลูกค้าอาจจะต้องเช่ารถไปก่อนเมื่อรถมาถึงมาเบิกเงินกู้ที่อนุมัติไปได้ 
ทั้งนี้รัฐบาลจัดทำโครงการสินเชื่อประชาวิวัฒน์ วงรวม 5,000 ล้านบาท โดยจะนำไปใช้ในการปล่อยสินเชื่อแท็กซี่ไทยเข้มแข็ง 1,600 ล้านบาท สินเชื่อวินเข้มแข็ง และสินเชื่อแม่ค้าเข้มแข็ง 3,400 ล้านบาท การปล่อยสินเชื่อภายใต้โครงการดังกล่าวจะดำเนินการผ่านสถาบันการเงินของรัฐ 5 แห่งคือธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ธนาคารอิสลามแห่งประเทศไทย (ibank) และธนาคารกรุงไทย กำหนดระยะเวลาโครงการตั้งแต่ดำเนินโครงการ 6 เดือน (เริ่มตั้งแต่วันที่ 14 ก.พ. 14 ส.ค. 54 )นายก่อเกียรติ วงศ์อารี ผู้ช่วยกรรมการผู้จัดการ ธนาคารอิสลามแห่งประเทศไทย เปิดเผยว่า มีลูกค้าสนใจโครงการแท็กซี่ประชาวิวัฒน์ของธนาคารอิสลามจำนวนมาก เนื่องจากอัตราการผ่อนถูกกว่าเช่า เพียงวันละ 500-600 บาท คิดอัตรากำไร 6% ต่อปี ระยะเวลาผ่อนนาน 6 ปี และหากเป็นสุภาพสตรีมาขอสินเชื่อ ธนาคารจะคิดอัตรากำไรเพียง 4.8% เนื่องจากสุภาพสตรี จะต้องมีความหน้าที่ความรับผิดชอบสูงกว่าผู้ชาย 
แม้ว่ารัฐบาลจะยุบสภา ยืนยันว่าไม่ส่งผลกระทบกับโครงการนี้ ยังคงดำเนินการต่อเนื่องจนสิ้นสุดโครงการตามเดิมในวันที่ 14 ส.ค. 2554 และธนาคารได้จัดตั้งศูนย์ปฎิบัติการสินเชื่อไทยเข้มแข็ง ของธนาคารอิสลามเอง และมีนโยบายที่จะใช้เป็นศูนย์นี้เป็นศูนย์กลางรองรับนโยบายของรัฐต่างๆ เช่น โครงการสินเชื่อแก้ไขปัญหาสินเชื่อนอกระบบรอบสอง และโครงการรีไฟแนนซ์ รวมทั้งจัดทีมงานเพื่อลงพื้นที่ที่ประชาสัมพันธ์โครงการให้กับชุมนุมต่างๆด้วย
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ยอดผู้ยื่นกู้โครงการบ้านหลังแรก วันที่ 9-13 พ.ค. มีจำนวนผู้ยื่นกู้รวม 1.19 หมื่นราย วงเงินรวม 1.71 หมื่นล้านบาท ยังเหลือ วงเงินอีก 7,890 ล้านบาท
พร้อมกันนี้ธนาคารเสนอทางเลือกสำหรับลูกค้าที่ไม่เข้าเกณฑ์โครงการบ้านหลังแรก ให้สามารถใช้ดอกเบี้ย 0% นาน 6 เดือน ผ่อนดี 2 ปี ฟรีดอกเบี้ย อีก 1 เดือน และได้รับยกเว้นค่าประเมินราคาหลักทรัพย์และค่าธรรมเนียมยื่นกู้